CELEX: 32021D0711
Language: bg
Date: 2021-04-29 00:00:00
Title: Решение (ОВППС) 2021/711 на Съвета от 29 април 2021 година за изменение на Решение 2013/184/ОВППС относно ограничителни мерки с оглед на положението в Мианмар/Бирма

30.4.2021   
               
               
                  BG
               
               
                  Официален вестник на Европейския съюз
               
               
                  L 147/17
               
            
         РЕШЕНИЕ (ОВППС) 2021/711 НА СЪВЕТА
         от 29 април 2021 година
         за изменение на Решение 2013/184/ОВППС относно ограничителни мерки с оглед на положението в Мианмар/Бирма
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 22 април 2013 г. Съветът прие Решение 2013/184/ОВППС (1) относно ограничителни мерки с оглед на положението в Мианмар/Бирма.
                  
               
                     (2)
                  
                  
                     Въз основа на прегледа на Решение 2013/184/ОВППС срокът на ограничителните мерки следва да бъде удължен до 30 април 2022 г.
                  
               
                     (3)
                  
                  
                     За две от вписванията в списъка е получена актуализирана информация.
                  
               
                     (4)
                  
                  
                     Поради това Решение 2013/184/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2013/184/ОВППС се изменя, както следва:
            
                        1)
                     
                     
                        Член 12 се заменя със следното:
                        
                           „Член 12
                           Настоящото решение се прилага до 30 април 2022 г. То подлежи на постоянен преглед. Срокът на действие на решението се удължава или то се изменя, в зависимост от случая, ако Съветът прецени, че целите му не са постигнати.“;
                        
                     
                  
                        2)
                     
                     
                        приложението се изменя в съответствие с приложението към настоящото решение.
                     
                  
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 29 април 2021 година
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Решение 2013/184/ОВППС на Съвета от 22 април 2013 г. относно ограничителни мерки с оглед на положението в Мианмар/Бирма (ОВ L 111, 23.4.2013 г., стр. 75).
      
      
         
            ПРИЛОЖЕНИЕ
            Вписванията с номера 4 и 10 от списъка на физическите и юридическите лица, образуванията и органите, съдържащ се в приложението към Решение 2013/184/ОВППС, се заменят със следните вписвания:
            
               
                            
                        
                        
                           Име
                        
                        
                           Идентификационна информация
                        
                        
                           Основания
                        
                        
                           Дата на включване в списъка
                        
                     
                           „4.
                        
                        
                           Aung Aung
                        
                        
                           Пол: мъжки
                           Военен идентификационен номер: BC 23750
                        
                        
                           Генерал-майор Aung Aung е командващ Югозападното командване на въоръжените сили на Мианмар (Tatmadaw) и бивш командир на 33-та лекопехотна дивизия на въоръжените сили на Мианмар (Tatmadaw). При тези обстоятелства той е отговорен за жестокостите и тежките нарушения на правата на човека, извършени през втората половина на 2017 г. от 33-та лекопехотна дивизия срещу населението от общността рохингия в щата Рахин. Те включват незаконни убийства, сексуално насилие и системно изгаряне на домове и сгради на общността рохингия.
                        
                        
                           25.6.2018 г.
                        
                     
                           10.
                        
                        
                           Khin Hlaing
                        
                        
                           Дата на раждане: 2 май 1968 г.
                           Пол: мъжки
                        
                        
                           Генерал-майор Khin Hlaing е командващ въоръжените сили на Мианмар (Tatmadaw) в региона на Триъгълника. Той е бивш командир на 99-а лекопехотна дивизия и бивш командващ Североизточното командване на въоръжените сили на Мианмар (Tatmadaw). Като командир на 99-а лекопехотна дивизия той е ръководил военни операции в щата Шан през 2016 г. и в началото на 2017 г. При тези обстоятелства той е отговорен за жестокостите и тежките нарушения на правата на човека, извършени от 99-а лекопехотна дивизия срещу селяните от етническите малцинства в щата Шан през втората половина на 2016 г. Те включват незаконни убийства, принудително задържане на лица и унищожаване на села.
                        
                        
                           21.12.2018 г.“